
Motiváció és céltudatosság. Mi motiválja az érdi gimnazistákat a latin mint idegen nyelv választására?

Dolgozatom célja kérdőív segítségével felmérni az érdi gimnázium tanulói között, hogy mennyire céltudatosan választják a latint idegen nyelvként és ez a céltudatosság – amennyiben van - mennyire mutatkozik meg az érettségi vizsgákra való jelentkezésben. Alkalmazott módszerek a kérdőív, interjú és az óramegfigyelés voltak. Hipotézisem, hogy az érdi gimnáziumban a latint tanulók több mint 50%-a céltudatosan választja a latint idegen nyelvként, de a gimnázium végén nem tesz belőle érettségit.
A kutatási eredmények alapján a megkérdezett diákok 76%-a a továbbtanulás miatt választja a latint idegen nyelvként (második, harmadik leggyakoribb ok: alapműveltség és a segítség több nyelv tanulásához), de érettségi vizsgát csak 17% tesz belőle a tizenkettedik évfolyam végén. Ezek alapján a hipotézisem igazolódott, mert az érdi gimnazisták több mint 50%-a céltudatosan választja a nyelvet, de érettségire már nem jelentkeznek, aminek egyik oka az lehet, hogy nem minden egyetemen kérik az érettségit latinból. De a megszerzett tudást igen, ezért nem áll teljes összefüggésben a céltudatosság és az érettségi vizsga letétele. A vizsgák letételére vonatkozó motivációra jelen kutatásban nem sikerült adatokat gyűjteni, de a felvételi követelmények alapján feltételezhető, hogy a motivációt befolyásolhatja a nyelv, illetve a tantárgy megbecsültsége. Ez a feltételezés egy újabb kutatás kiindulópontja lehet.
A kutatás jövőbeli folytatásaként interjút tervezek készíteni azokkal a diákokkal, akik az érdi gimnázium elvégzése után egyetemen tanultak tovább. Azt szeretném megtudni ezzel a vizsgálattal, hogy a gimnazistaként felállított célt sikerült-e elérni az egyetem alatt vagy után. Vagyis hogy a kamaszkorban kialakított motiváció elég erős-e ahhoz, hogy végül a kitűzött cél konkrét megvalósításához vezessen.
A kutatást érdemes volna évente megismételni az adott intézményben, így kiterjeszteni longitudinális vizsgálattá. Ezáltal nyomon lehetne követni, hogy a már vizsgált mintában a feltételezett céltudatosság a magasabb osztályba lépéssel megtalálható-e, változik-e, amennyiben igen, milyen irányba. Illetve az újonnan belépő válaszadók latinhoz való hozzáállása is fontos adatokat adhat a latin tantárgy általános megítélésére vonatkozóan.



